作者:岑參
標題:河西太守杜公輓歌四首
內容:蒙叟悲藏壑，殷宗惜濟川。長安非舊日，京兆是新阡。黃霸官猶屈，蒼生望已愆。唯餘卿月在，留向杜陵懸。鼓角城中出，墳塋郭外新。雨隨思太守，雲從送夫人。蒿裡埋雙劍，松門閉萬春。回瞻北堂上，金印已生塵。憶昨明光殿，新承天子恩。剖符移北地，授鉞領西門。塞草迎軍幕，邊雲拂使軒。至今聞隴外，戎虜尚亡魂。漫漫澄波闊，沉沉大廈深。秉心常匪席，行義每揮金。汲引窺蘭室，招攜入翰林。多君有令子，猶注世人心。